**Lontoon terrori-isku** oli kolmen tekijän lauantai-iltana 3. kesäkuuta 2017 Lontoossa tekemä terrori-isku, jossa kuoli kahdeksan henkilöä. Poliisi surmasi hyökkääjät. Iskussa loukkaantui 48 ihmistä, joista 21 kriittisesti. Iskujen tapahtumapaikat olivat London Bridge ja Borough Market. Tapahtumat alkoivat kymmeneltä illalla, kun hyökkääjät ajoivat tahallisesti pakettiautolla London Bridge -sillan jalkakäytävällä ihmisiä päin. Läheisellä Borough Marketilla hyökkääjät juoksivat alueen pubeihin ja puukottivat vastaantulijoita. Poliisi ilmoitti, että tekijät surmattiin. He olivat pukeutuneet valeräjähdeliiveihin. Puukkojen kanssa hyökänneitä terroristeja ampui kahdeksan aseistautunutta poliisia. Luoteja ammuttiin kaikkiaan noin 50. Poliisi ampui vahingossa myös yhtä sivullista. Kuolleista yksi on kanadalainen ja yksi ranskalainen.

Hyökkääjät olivat vuokranneet pakettiauton hieman ennen hyökkäystä. Iskun yhteydessä viranomaiset käyttivät ensimmäistä kertaa uuden nopean toiminnan erikoisyksikköä. Blue Thunder -nimellä kulkeva iskuryhmä on osa Britannian maavoimien SAS-erikoisjoukkoja.

Britannian pääministeri Mayn mukaan kyse oli radikaalista islamistisesta terrori-iskusta. Myös Lontoon poliisi kertoi pitävänsä tapahtumia terroritekona. Isis-järjestö kertoi Amaq-propagandatoimistonsa välityksellä olevansa iskun takana. Iskuun liittyen tehtiin välittömästi 12 pidätystä Itä-Lontoon Barkingissa. Pidätetyt olivat iältään 19–60-vuotiaita ja heistä seitsemän oli naisia. Yksi pidätetyistä päästettiin vapaaksi 4. kesäkuuta 2017.

Poliisi oli päästänyt vapaaksi kaikki aiemmin pidätetyt 7. kesäkuuta mennessä, mutta pidätti kolme uutta ihmistä Ilfordissa.

Tekijät
-------

Poliisin mukaan yksi epäillyistä on 27-vuotias Khuram Butt. Butt on Pakistanissa syntynyt Britannian kansalainen. Hän on naimisissa ja hänellä on lapsia. Toinen nimetty epäilty on 30-vuotias Rashid Reduane. Viranomaisten mukaan hänen taustansa on ilmeisesti Marokossa ja Libyassa. Kolmannen iskusta epäillyn miehen nimeä ei julkistettu.

Reaktiot
--------

Uhreja on muistettu monilla eri tavoin, muun muassa hiljaisella hetkillä. Myös Australian Adelaidessa pidettiin hiljainen hetki iskun uhrien muistoksi jalkapallon MM-karsintaottelussa. Ottelussa pelasivat Australian ja Saudi-Arabian joukkueet. Saudi-Arabian joukkue nostatti kohun, koska se ei osallistunut hiljaiseen hetkeen. Joukkue sai runsaasti kritiikkiä, koska sen lisäksi, että he eivät ottaneet hiljaisuuteen osaa, he verryttelivät sen aikana kentällä. Hiljaisen hetken jälkeen australialaisfanit buuasivat voimakkaasti saudipelaajien käytökselle.

Lähteet
-------

1. ↑  Töyrylä, Katriina: Lontoon terrori-iskussa kuolleiden määrä nousi kahdeksaan *Yle Uutiset*.  7.6.2017. Viitattu 7.6.2017.
2. ↑  Burtsov, Petri: Lontoon terrori-iskussa kuollut ainakin yhdeksän ihmistä  4.6.2017. Yleisradio. Viitattu 4.6.2017.
3. ↑  Poliisi ampui vahingossa sivullista yrittäessään taltuttaa hyökkääjät Lontoossa *Ilta-Sanomat*.  4.6.2017. Viitattu 4.6.2017.
4. ↑  Britannia hälytti rautaisimman eliittiyksikkönsä ensimmäistä kertaa *Ilta-Sanomat*.  4.6.2017. Viitattu 4.6.2017.
5. ↑  Yhteenveto Lontoon terrori-iskusta: Ainakin seitsemän kuolonuhria, yli 20 haavoittunutta kriittisessä tilassa (digitilaajille) *Helsingin Sanomat*.  4.6.2017. Viitattu 4.6.2017.
6. ↑  BBC: Isis väittää tehneensä Lontoon iskun *Iltalehti*. Viitattu 5.6.2017.
7. ↑  IS seuraa Lontoon iskua: Yksi uhreista on ranskalainen *Ilta-Sanomat*.  4.6.2017. Viitattu 4.6.2017.
8. ↑  Lontoon poliisi: Hyökkääjien henkilöllisyydet selville niin pian kuin mahdollista *Yle Uutiset*. Viitattu 4.6.2017.
9. ↑  Lontoon iskun tutkinnassa uusia pidätyksiä *Yle Uutiset*. Viitattu 8.6.2017.
10. 1 2  Lontoon terrori-isku värittää Britannian vaalikamppailua *Yle Uutiset*. Viitattu 5.6.2017.
11. ↑  Kahden ensimmäisen Lontoon terroristiepäillyn nimet julki *Iltalehti*. Viitattu 5.6.2017.
12. ↑  Poliisi julkisti kahden Lontoon iskusta epäillyn terroristin nimet *Ilta-Sanomat*.  5.6.2017. Viitattu 5.6.2017.
13. ↑  Britannia hiljenee tänään Lontoon terrori-iskun uhrien *Savon Sanomat*. Viitattu 8.6.2017.
14. 1 2 3 4 5  MM-karsinnassa hiljainen hetki Lontoon iskun uhreille *yle.fi*. Viitattu 8.6.2017.